钦定古今图书集成/明伦汇编/官常典/第585卷 > 《代江北事平赐金币谢表》前人
## 钦定古今图书集成/明伦汇编/官常典/第585卷 > 《代江北事平赐金币谢表》前人

恩从天下，波及海壖。人自日边，气占星使。自惭凉德，
堪此殊荣。伏念臣本书生，误叨阃寄。跨两省一京之
地，当诸夷数道之冲。机务浩繁，调征阔远。曩昔淮阳
之警，颇陈意见之粗。恐漕河陵寝之震惊，为心膂咽
喉之要害。偶因群力，幸剪诸凶。凛待罪而至今，眇何
劳之可纪！乃函金币，远发宫庭。兹盖伏遇皇上诚协
经纶，道融精一。分丝析缕，不以善小而弗旌。定价收
名，每谓功疑而惟重。其为恩泽，莫可名言。臣敢不锐
志澄清，委身报答。奉宣威德，期献賮以来庭；结纳贤
豪，益县金而募士。